1Ame di labe ba hari Sabat abo Yahudi dam labe ibi iho gi azibe im digat meida labe Yesus Aba vi tau meedam damti iho bak mei bake lalo modemu gandum dee zie labe lada. Ladam di labe Aba vi tau meedam dam labe idoalehemu ame gandum oo amdeheda auet vi vuu footoi ab vou à ladamam. 2Labi vou à ladam di labe Farisi dam totbaho labe ame bak lam aahemu Yesus bake ab gut gagoham. “Ne, etei nim gi hari Sabat abo im Yahudi dam labe ibi iho gi azibe im digat nim akati modi Oba vi tau meedam dam labe na oo auet vi vuu footoi vou à ledàla? Ne, im tai ahamda Musat aham di iube neha, ‘Hari Sabat fum di na a meedamule,’ lahame toeme fi hasi esuhuna akati modi Oba vi tau meedam dam labe ailahigeàmu na meedàla?” 3Lahame labi gut vameadume modeha Yesusat fa ab gagoham. “Ne, im tai ahamda Boehàda Daud labe aho amu modehe im lam meit Alat Vameadaha Im Toedahana laba im meida nehi toehena nim um aame vi ozobohudehe vaba? Amu Daud Aba vi tau meedam damti idoalehemu dam ahamda labe iho Teohet Mome Fa Faatoiam Num Fihamna abo Alat Israel dam bake le tau im vameaidam num laba oli Ala bake lu fi haha beahuba laba esuhu roti lam aho visoi faheme am dam bake lodume iho vahi àdaha bak lam um vi ozobohudehe vaba? Ame roti lam dat ahamda Musat aho aham di iube neha, ‘Ame roti lam damat Ala bake lomna ve vua vahudam toheda zi labe ihimo àm rotit modem bak. Ba dam giida tau àm fi ham roti modem bak,’ lahame gagu fi hasi esuhu roti lam dam giida labe àhà bak. Lahana ame dam labe iho ba, ‘Faina modeho,’ lahaha vabak. 5Labi um laha dat ahamda Musat aham di iube aho dam bake gagu fi hasi esuhu im zi toedahana laba im meida nehasu toehena lam um laha aame vi ozobohu vabali mode? Nehaha bak. Hari Sabat abo im Yahudi dam gi azibe im digat lam na modem fi ham digat labe ame damat Ala bake lomna ve vua vahudam toheda zi labe iho ame Fihasi Ala Bake Vou Baedam Num Vàmteabu laba oli na meedam meo bak. Lahana Alat ba neha, ‘Um faina modeho,’ lahame ba vàlu gagom vabak. Na Alat Aho gagu esuhuna meedam labe gi neà bak. 6Lahana Eho etei nib doudamda nibe Eho ame Fihasi Ala Bake Vou Baedam Num Vàmteabu laba fa neo vafozi ab bisi feà Dateboleham bak. 7Labihàmu Asum Ahoba Iubet Bak Niba Li Dateleheda nim Em ame Da amemu ame hari Sabat deda Em am bak. Labiham labe Ehemo neha, ‘Ame digat labe im nehasu modem neàte. Im nehasu a modemule,’ lahame ozome gagomda Em am bak. Labihàmu Eho nehi ozoho bak. Meit Alat Vameadaha Im Toedahana laba Alat Israel dam bake nehame vameadaha im meida nim uho laha vuzehi meedaha vab damat modem bak. ‘Uho bak niba esdam di bisi uho meedam im tombuda gi neham bak. Uho gi meia aame faobekesi im neà bak tau meedale. Uho labihasu meedam labe Em ahu bisi deelem bak am bak. Lahana ubu uho faina meedam bak fa faatom bak laba ozome na fi ho Eba lolo modemu oteme vua vahudam bak lam Em mahate deelem kaio.’ Lahame vameadaha im lam Eho ozoha, um Farisi dam labe vuzehi meedam vab damat modem bak. Uho vedi Eba vi tau meedam dam niba, ‘Git modeho,’ lahame ozomsuhu labe Eho labi vi ozome uba labi gagoho bak,” lahame Yesusat ab vameadaham. 9Labi neo gi ame digat labe Yesus ame gandum dee zie labe labohoti vou esmozi neo ame num debu laba azim Yahudi damat ihimo fi hasi bakamta vahi Alat vameadaha im ahamda dogoit aidam bakti im meiti meedam num laba neo ab oleham. 10Ame di labe dat anekehà tot nutabedeheda laha ame num laba vi tau oli aida. Labihadam di labe Farisi dam laha laba tau oli nusualadaha labe ozo, “Imo Yesus bake vàlum im modi aase,” lahame labihasu ozoho labe Yesus bake ab vi ailo gagoham. “Guru oa, im tai ahamda Musat aho toedume fi hasi esuhu im lam akatihasu toedume esuhela? ‘Ame hari Sabat iho mei modi fa neàdem neàte,’ laham bak toeme esuheo? Laham vaba, ‘Hari Sabat iho mei modi fa neàdem fi ham bak,’ laham bak toeme esuheo? ‘Akatihasu modem neàte,’ lahame toedume esuhela?” 11Lahame labi gagoha Yesusat fa ab vi gagoham. “Ne, um ame hari Sabat modemnàme nehi modem meo dam taia? Dat domba fi ho ousdamda labe am domba meida ame hari Sabat bak bumat laba subtem di uho naedamat abo gi àvodehat vi si fa vousai esum meo dam taia? Domba nom ilum di uho ozom, um gi labihasu aalahigeàmu voe? Vabà! Abo hari Sabat modemnàme uho naedamat gi ozahit fa vi si vihitoi fa bak ba neà bak laba olum bak. 12Lahana Eho ozohat im damti dombati uloho vabak. Dam bisi aame àvodi tombulemda am bak. Labihàmu hari Sabat abo na modem fi ham digat nim mei modi fa neàdem neà bak.” 13Lahame labi gagu neàdi fa dat nisileheda niba ab gagoham. “Om anekehà nasi vamdemale,” lahame gagoha da nibe am anekehà vamdeheilahit gi fa ab neàdeham. Abo gi anekehà neàda lamti ulohona fa ab modesuham. 14Labi modeha ame Farisi dam labe iho ame bak lam aahemu ame num labe futodam labe neha, “Uho ozom, im akatihasu modi Yesus si otela?” lahame im aa ab odoadamam. 15Ame Farisi dam labe Am otelo aa odoadaha im lam Yesus Ahamo naedat ozobohudi ame bak lam vou esmozi fa bak mei bake lam bak ozome ab ladamam. Ladam labe dam aheda ziti dam gaileheda ziti Aba vi tau vueda. Labihàmu Am aame faobekehemu dam gaileheda lam ahebu Aho modi fa ab neàdedaham. 16Labihadam di labe Aho modi fa neàdedaha dam zi laba fa mali vi gagoda. “Eho uba modi fa neàdedaha bak nim uho meia neha, ‘Yesusat iba modi fa neàdedaho,’ lahame a ahate vou fi demule,” lahame mali vameadume neàdi ab oudaham. 17Yesus Aho lab gagoho bak labet modi dat ahamda Alat vameadaha im aime fa dam bake ahate vameaidahada Yesaya labe aho aham di iube Yesusat Aho ba modelo modem im lam fet nehi toeme esuhu im nim ab modi imbodeham. 18“Na Eho Gagohona Meedamda nim Ebe Eho fi hasi gagu olulo modemda Boehàda Am am bak. Ame Da lam Ebe Eho bisi deelemda am. Labi Aba Aho meedam im Eho aam di Em abo ahu deelem bak. Ame Da lam Eho Em Aha Nutabe Neàna labe Aba modi vizi teudehe labe Ebe Eho vamdesu meia uloome aim bak lam Aho fa dam debu meida iuba le ahate vameada. Dam debu meida iuba le ahate vameada. Labihada tame. 19Labi Aho lab vou vameatedam bak lam Aho ba meia daetesu beàdam vabak. Labi laha Aho ba meia faki buteme vameadam dae vameadam vabak. Labi laha Aho ba zie tombuda laba le duzu dam bake bisteat buteme vameadam vabak. 20Labi laha Am fasbaso fi zuhu bak aam di ba neha, ‘Faite,’ lahame ba voom vabak. Aho ba laha vuagat fauhalemna labe am sue zoho umahubuli sutelo vabalem di Am ba vi feume sutem vabak. Aho gi labihasu vou mode ledume damat Aba neha, ‘Ahole meedam Dàt modem bak,’ lahame deeli gagom bak laba vou fusi neàdi vaitom di am bak. 21Labihadam labe dam debu mei dam debu mei lahadam dam ahebu Aba tu vuzeheda tame.” Lahame Alat gi Aba Aho Gagu Olulo Modemda Yesus labe Aho ba modelo modem im lam Yesayat aham di iube fet toeme esuhu im lam Yesus Aba Aho etei neha, “ ‘Eho Yesusat uba modi neàdedaho,’ laham bak lam meia a le fi demule,” lahame gagoho bak labet ame im lam ab modi imbodeham bak. 22Labi ba digat meida iube dat amu setan oli veimai dae vabale. Labi laha am fako na aam vabile. Lahamda lam dam ahe damat anekehà vuusu Yesus bake ab vou le vou duzuham. Labihàmu Yesusat ame da laba neha, “Setan taho futoi itale,” lahame gagu ame setan lam futoi itame modeha ame da labe fa dae faasi im ab vameadamam. Labi am fako na aam biehe bak lam laha fa ab neàdeham. 23Labi modeha dam duada zi labe ame bak lam aahemu àvodi ihimo im ab ot gagoi ot gagoidamam. “Aa làhà! Da nim abo mei modi neàdem feà Dàt modem bak. Làhà uho ozom, Da nim Dat Ahamda Boehàda Daud Vou Faat Lehe Mekehàda abo Alat amu neha, ‘Ebe Eho Gagu Fihasi Vimteme Olulo Modem Dat Boehàda abo Mesias uba ba olu tame,’ lahame amu fet vou vamea useheda ame Da am taia?” lahame àvodi ab ot gagoidamam. 24Lahana ame Farisi dam labe laha ame bak lam aahana ba labiham vaba vedi nehi gagoda. “Yesus gi mei ahu oli veimam setan zi labe im boehàda Beelzebul labe fa Aba modi vizi teudehe labe Aho mei ahu oli veimaha setan mei setan mei laba gagu futodume ilidam bak,” lahame ab gagodaham. 25Lahana ame Farisi dam labe im ahu ad labe ozodam bak lam Yesus Ahamo ozobohudi dam laba im ab faasi vahokedamam. “Eho etei uba vouhome vameadalo modem im nidi nim uhumo nasi aime neàdi ubu uho etei lab gagoho bak lam, ‘Imbo? Imbo vaba?’ laham bak nasi it ozodale. Bak amomoi vuusdam boehàda am damti ihimo fàsi ot beluidameam làhà ame dam lam gi ahebu foli seddam bak. Labi bak amomoi vuusdam boehàda am damti labihameam làhà gi neo ab vàhàdeme seddamam bak. Labi laha num debu vàmtea azihi dam labe ihimo fàsi iuba vahe iuba vahe labihadume ot beluidameam làhà gi dam ahebu foli ame num debu lam gi dam vabali alimdi seddam bak. Labi laha dat am lahi datati ihimo ot fakiame ot beluidameam làhà ame dam debu gi vabali setem bak. 26Labihàmu uho Eba neha, ‘Beelzebulat Eba modi vizi Eho mei ahu oli veimaha setan mei setan mei laba gagu futodume ilidala,’ lahame Eba labi vàlu gagohemu Eho uba gi fa nehi gagom bak. Um git gagoho bak. Ame setan zi laba vuusdam boehàda Beelzebul labe aho Eba tau aba aho vuusdam setan zi lam Eho gagu futodume ilidameam làhà gi Beelzebul fa am damti ot beluiame foli seddamna ozomom bak. Labihameam ba ame debu lam ba akati teudi duzue? Gi vàhàdeme seddamna ozomom bak. 27Labihàmu uho etei Eba lab gagoho bak lam, ‘Mei ahu oli veimaha setan mei setan mei lahamda zi lam Eho gagu futodume ilidam di Beelzebulat Eba tau modi ilidala,’ lahame uho Eba labihasu vàlu gagodam labe um gi uba it vàlu gagodam damat modem bak. Neham bak. Um Farisi dam totbaho laha mei ahu oli veimaha setan gagu futodume ilidam meo damat modem bak. Làhà uho Eba neha, ‘Beelzebulat Eba tau meedaha,’ lahame Eba vàlu gagomeam làhà um gi um Farisi dam zohoti vàlu gagoda taia? Labihàmu um dam zoho labe fa uba faki nehi gagom bak. ‘Uho Yesus bake git vàluho. Beelzebul iba tau setan gagu futodume ilidam vabna akati uho neha, “Beelzebul Yesus bake tau ame setan gagu futodume ilidala,” lahame labi gagodàla?’ lahame um Farisi dam zoho labe fa uba labi vàlu gagom bak. 28Lahana Beelzebul ba Emti ahili meedam vabak. Gi Alat Am Aha Nutabe Neàna labe Eba modi vizi teudi Eho mei ahu oli veimaha setan mei setan mei laba gagu futodume ilidam bak. Ne, um gi neham bak ozome tu vuzehem vaba? Em abo Alat Gagu Fihasi Vimteme Oluhu Dat Boehàda Em am bak. Alat Eba gagu nom oluhemu Alat Ahamo Boehàdateboli dam bake deeli vame Am damali vuusu im vahokedam bak lam ab faasi meedamam bak. Laham bak um ozom vaba? 29Mei ahu oli veimaha setan Eho gagu futodume ilidam meo bak lam Eho uba vouhodase. Neha: Dat teuda nibe am soa maehe nazoh vou faovoi num doo ozoho laba duzu ausdameam làhà ba meit am numa oli am nazoh vam vabak. Am nazoh gi ahe lahasum bak. Lahana dat bisi feàda labe fa da lada laba li nohisi beome si anekehà gia. Nao gia. Labihadume neàdi am num laba oli am nazoh gelevai voutam bak. 30Meit Eba taum vabda lam Eba fakemda am bak. Labi laha Eho dam bake vahokedam labet modi meit Eba tu vuzehem bak lam meit Eba ame bak lam vi tau meedam vabda lam gi Ebe Eho lab meedam bak lam modi vàhàdeme dam fi goaitoi seddamda am bak.” 31Labi Yesusat neo ame Farisi dam labe ibi iho amu gagoho bak lam, “Beelzebul Aba tau setan gagu futodume ilidam bak,” lahame gagoho bak lam vi ozome fa ame Farisi dam laba neo nehame vi vameada. “Eho teudi Beelzebul vafozi ame setan zi laba gagu futodume ilidam bakta imbot. Lahana uho im imboda nidi nim laha nasi aima. Meit faina meedam bak im meiti im meiti modeo, labi meit feàtàdam bak im meiti im meiti modeo, abo Asum Ahoba Iubet Bak Niba Li Dateleheda nim meit Eba feàtàdam bak modeo, meit labihasu faina meedam labe ahamo fa it ozobohudi Ala bake ahatet tom gagu neàdi voomeam làhà Alat gi ame da laba ozahigeàmu fa vei neàdedam meo bak. Lahana Alam Aha Nutabe Neàna Labe Eba lab tau modi vizi teudi Eho setan lab gagu futodume ilidam bak laba uho vedi neha, ‘Beelzebulat Eba tauha,’ lahame vàlu gagoho bak lam git gagom bak am bak. Um gi Alam Aha Nutabe Neàna laba feàtàdaha bak. Meit Alam Aha Nutabe Neàna laba feàtàmeam làhà ba Alat ozahigeàmu fa vei neàdedam vabak. Abo uho etei ahedi bak niba esdam di modeo, abo gi ba diamut bak gàhàdi modeo, ba Alat ozahigeàmu fa vei neàdedam vabak. Gi ab faidi vàhàdemam bak. 33Uho im nidi nim laha vi ozomale. Iho utso, ‘Neào? Faio?’ lahame ozom di gi ame ut labe am oo modeo, am bu modeo, laba aame am so ozobohudem bak. Ut oo neàna valem bak aameam làhà am so laha neà bak. Lahana ut oo faina valem bak aameam làhà am so laha fai bak. 34Um Farisi dam bisi meoli fai bak tadi meedam dam labe fa ozbat meoli meedam bakti ulohona meedam damat modem bak. Labiham labe ba akati aha ubuda labe im neàna futoe? Neham bak. Mei ahu laba vahedam im zi modi fa tombalemna im aha am bak. 35Labiha labe da neàda am ahu gi im neà bakta vahedam labe aho im meedam di modeo, am aha labe im vameadam di modeo, gi im neà bakta meedam bak. Lahana dat bisi faina meedamda labe am ahu gi im fai bakta vahedam labe aho im meedam di modeo, am aha labe im vameadam di modeo, gi im fai bakta meedam bak. 36Labihàmu um mahate um ahu it vou faovoi ozodale. Neham bak. Alat ba diamut Dam Bake Uloodume Vi Aime Ozobohudi Neàdi Fime Fahedam Digat fum di abo gi im aha labe ostame gagodam im keobe lam ahebu Alat iba fa gagu aidam bak. 37Neham bak. Ame digat fum di lam Aho gi im dam ahat vameadam im laba ozome ame bak lam nehasu meedam bak. ‘Lada lam aha neàt. Làhà dat lada lam im vamdesu meedam dàt moz.’ Labi, ‘Lada lam aha fait. Làhà dat lada lam faina meedam dàt moz,’ lahame labi vi ozome ozobohudi gagodam bak,” lahame Yesusat ab vameadaham. 38Labi ba neo digat meida labe Farisi dam lamti labi dat ahamda Musat toedume fi hasi esuhu Im Feàna zi lam ozobohudi fa dam bake vahokedam guru zi lamti labihasu Yesus bake li ab gagoham. “Guru oa, ‘Alat Gagu Fihasi Vimteme Oluhu Dat Boehàda Om ameo?’ laham bak lam im biem bake nasi na damat ihimo modem biem im feàna Oho fet modemale. Labi im aame ozobohudese,” lahame ab gagodamam. 39Lahahat Yesusat fa gago, “Um etei dam bada nim gi bisi faina meedam bak tadem damat modem bak. Abo, ‘Em ba Alat gagu olum kaio,’ lahame Eba tu vuzehem mom damat modem bak. Um gi labihadam damat modem labe vedi Eba neha, ‘ “Om Alat Gagu Fihasi Vimteme Oluhu Dat Boehàda ameo?” laham bak lam im biem bake na damat ihimo modem biem im feàna Oho nasi fet modehemu im aame ozobohudese,’ lahame Eba gagodam damat modem bak. Lahana Em ba uledi ame bak lam uba etei di nibe fet modem moho bak. Ba nehi fet vouhodam bakti gagom kaio. Aham di iube Alat na damat ihimo modem biem im feàna abo Yunus bake modehe im lamti ulohona modemna uho ba aa tame. 40Aham di iube Alat vameadaha im aime fa dam bake ahate vameaidahada Yunus lam Alat ahit modi bohe feàda labet Yunus visoi tolazi sete. Labi am gi bohe asum ad laba aidume usi làteladi modeha bohe labe ahamo zitu Yunus am asum laba bisdam bak fa it vooho bak. Ame bak lam Alat ba Eba modelo modem im nimti uloho bak. Em Abo Asum Ahoba Iubet Bak Niba Li Dateleheda nibe Em elohozobe damat Em koeiso ke bumat laba ub esu usi làteladi fat ahede tame. 41Aham di iube Yunus Yahudi da labe aho Niniwe dam giida laba le Alat aba vameadaha im nehasu vou vameateda. ‘Alat uba beolo modem bake uho faina meedam bak lam nasi voedume fa ahu neà bak vàmadi meedale,’ lahame labi vou vameatedume fi dedaha di labe ame dam labe ame im lam aime uledi ame bak lam ab meedaham bak. Nehaha bak. Yunus aho amu vou vameatedaha bak lam feàta feàte. Lahana Yunus aho amu lab vou vameatedaha im lamti labi im Eho etei vou li vou vameatedahada nimti ozom di im bisi vafozi feàda im Ebeda nim am bak. Labihàmu Alat ba diamut damat iho bak niba meedaha im ahebu Aho Dam Bake Uloodume Vi Aime Ozobohudi Neàdi Fime Fahedam Digat fum di ame Niniwe dam ahamda amu elodaha dam labe iho fa ahedi usnadume Alat avaesdam laba le duzu uba dam badate vàlu nehi vameadam bak. ‘Um abo git modeho. Yunus iba li Alat vameadaha im vou vameatedaha di lam im gi kehàm vaba iho faina meedam bak lam voedume fa ahu neà bak vàmadi Ala bake tu vuzehedaha bak. Lahana um dam bada akati Yunus vafozi bisi feàda abo Alam Adat Yesusat uba li vou vameatedahana akati um aime tu vuzehem vaba modela?’ lahame uba ba diamut labi vàlu vameada tame. 42Labi laha aham di iube Syeba bak laba azihi dam vuusdam boehà nam giida abo Yahudi modem vab nam labe aho ozo, ‘Yahudi dam vuusdam Boehàdatebo Salomo lam am abo bisi im ahebu ozobohudi meedam dàt modem bak. Salomot vameadam im aise,’ lahame aba aho azihi bak vou esmozi abo bak bohulana Salomot azihi bake ab laham. Labi doni bake vou id ladume Salomot azihi num feàda laba le lafusi Salomom im ab aidaham bak. Nehaha bak. Salomo bisi im ozobohudem bakta im ozobohudeheda am. Lahana etei nim bisi Salomo vafozeheda Em am bak. Labihàmu Alat ba diamut damat iho bak niba meedaha im ahebu Aho Dam Bake Uloodume Vi Aime Ozobohudi Neàdi Fime Fahedam Digat fum di ame Syeba bak laba azihi dam vuusdam boehà nam amu eloho nam labe fat ahedi usai Alat avaesdam laba le duzu uba dam badate vàlu nehi vameadam bak. ‘Um abo git modeho. Em abo Salomo bake le aho vameadaha im eho aihi bak. Lahana Salomo vafozi bisi feàda Yesusat uba li Am im vou vahoketedaha di lam akati um aime tu vuzehem vaba modela?’ lahame uba labi vàlu vameada tame,” lahame Yesusat ab vameadaham. 43Labi im lada lam vameadume neàdi Yesusat im nehasu vi vameada. “Mei ahu oli veimaha setan labe futoi ame da lam vou esmozi itadam labe le meia oli odom bak ozome bak aotba baa bohu dam vaba alim bak le nabiteda. Labi nabitedume modeha meia oli odom bak aam biehemu ahamo aba it gago, ‘Làhà em gi ebe eho amu odoho bak laba fa li ame da labe am ahu laba olelo modem bak,’ lahame fa ab leham. Fa li ame da laba aaha am ahu ba Alam Aha Nutabe Neàna labet modi veimam vaba abo gi num naube feaktoi nazoh fa aba bake iademe vahehe labe boz neàdi gi num alim modesdam bakti ulohona ab li aaham. 45Làhàmu fa neo le mei ahu oli veimam setan tujuh amomoi abo am fai bak vafozi bisi faida gagome fa vazisi vou ledume aba aho amu oli odoho bak laba ab vi oedume veimadaham. Labiha labe ame setan tujuh amomoi ame da labe am ahu laba ba vi oedaha labe aba amu fota neà bak vei seti fa abo bisi fai bak ab fuham. Um etei bisi faina meedam dam bada nim ubu uho faina meedam bak lam voedume fa ahu neà bak vàmadi meedam vabameam um laha gi ame baket modem bak,” lahame ab vahokedamam. 46Labi Yesusat dam dua bake im vahokedam lahasuhu di labe Am oiti Am vahadam ziti labihasu, “Im vameadase,” lahame Yesus bake li netàdesome modeha dam Yesusat lab vameadam im lam ailo meedam labe dam bà tadi olem bili bak kekehemu num bako tot laba li dozeadume modesda. 47Làhàmu dat meida labe bak lam aahemu le Yesus bake netàdi ab gagoham. “Om oiti Om vahadamti Oba im vameadalo bako iuba li dozeadume vou faodalo.” 48Lahame labi gagoha Yesusat fa ab vi gagoham. “Ne, uho ozom, Em oiti Em vahadamti ame dam akete?” lahame gagu Am anekehà vousai Aba Aho vahokedam im ozobohudelo vi tau meedam dam zi laba vimtedam labe ab gagoham. “Ne, Em oiti Em vahadamti gi neam taia? 50Meit Em Ai Alat Aba Aho ozoho bak vi ozome meedam dam lam Em vahada Em nà Em oi laham dam am bak,” lahame ab vameadaham.
ace_Latn